b"\n_START_ARTICLE_\nEdinson Cavani\n_START_SECTION_\nDanubio\n_START_PARAGRAPH_\nEdinson Cavani alustas oma karj\xc3\xa4\xc3\xa4ri Uruguays Montevideo jalgpalliklubis Danubio. _NEWLINE_Oma esimesel hooajal esimeeskonnas l\xc3\xb5i ta 9 v\xc3\xa4ravat, ja tuli klubiga Uruguay k\xc3\xb5rgliiga meistriks.\n_START_SECTION_\nPalermo\n_START_PARAGRAPH_\n31. jaanuaril 2007 siirdus Cavani Itaalia k\xc3\xb5rgliiga klubisse Palermo. Ta tegi deb\xc3\xbc\xc3\xbcdi Serie A kohtumises Fiorentina vastu, kui ta vahetati m\xc3\xa4ngu 55. minutil ning l\xc3\xb5i 15 minutit hiljem Palermo viigiv\xc3\xa4rava. _NEWLINE_Kahe esimese hooaja jooksul polnud Cavanil kindlat kohta klubi p\xc3\xb5hikoosseisus.\n_START_SECTION_\nNapoli\n_START_PARAGRAPH_\n2010. aasta juulis liitus ta teise Itaalia klubiga Napoli, s\xc3\xb5lmides viieaastase lepingu. Juba esimeses m\xc3\xa4ngus l\xc3\xb5i Cavani kaks v\xc3\xa4ravat Elfsborgile._NEWLINE_Esimese v\xc3\xa4rava Meistrite Liigas l\xc3\xb5i ta 2011\xe2\x80\x9312 hooaja alagrupim\xc3\xa4ngus Manchester Cityga, m\xc3\xa4ng l\xc3\xb5ppes 1:1 viigiga. Ta l\xc3\xb5i korduskohtumises City vastu kaks v\xc3\xa4ravat, kindlustades Napolile 2:1 v\xc3\xb5idu._NEWLINE_Cavani v\xc3\xb5itis klubiga samal hooajal ka Itaalia karikav\xc3\xb5istlused.\n_START_SECTION_\nParis Saint-Germain\n_START_PARAGRAPH_\n2013. aastal siirdus Cavani Paris Saint-Germaini._NEWLINE_Pariisi klubiga on ta tulnud Prantsusmaa meistriks viiel korral . Samuti on ta neljal korral v\xc3\xb5itnud Prantsusmaa karika ning viiel korral liigakarika._NEWLINE_29. detsembril 2016 l\xc3\xb5i Cavani PSG-s oma klubi 100. v\xc3\xa4rava. V\xc3\xa4rav tuli penaltist m\xc3\xa4ngus Angers SCO vastu._NEWLINE_2016\xe2\x80\x9317 hooajal l\xc3\xb5i ta Prantsusmaa liigas 35 v\xc3\xa4ravat, mis tegi temast hooaja parima v\xc3\xa4ravak\xc3\xbcti. Samuti valiti ta esimest korda Ligue'i aasta parimaks jalgpalluriks._NEWLINE_Hooajal 2017\xe2\x80\x9318 l\xc3\xb5i ta Prantsusmaa liigas 28 v\xc3\xa4ravat ja oli taas hooaja parim v\xc3\xa4ravak\xc3\xbctt.\n_START_SECTION_\nKoondisekarj\xc3\xa4\xc3\xa4r\n_START_PARAGRAPH_\n2007. aasta L\xc3\xb5una-Ameerika U20 meistriv\xc3\xb5istlustel oli Cavani seitsme v\xc3\xa4ravaga \xc3\xbcheksas m\xc3\xa4ngus turniiri parim v\xc3\xa4ravak\xc3\xbctt._NEWLINE_Uruguay t\xc3\xa4iskasvanute koondises l\xc3\xb5i ta v\xc3\xa4rava kohe deb\xc3\xbc\xc3\xbctm\xc3\xa4ngus Colombia vastu._NEWLINE_Cavani esindas Uruguayd 2010. aasta jalgpalli maailmameistriv\xc3\xb5istlustel, kus ta l\xc3\xb5i 3. koha m\xc3\xa4ngus Saksamaaga v\xc3\xa4rava. _NEWLINE_Ta tuli koondisega 2011. aasta Copa Am\xc3\xa9rica meistriks._NEWLINE_2018. aasta maailmameistriv\xc3\xb5istluste viimases alagrupim\xc3\xa4ngus l\xc3\xb5i ta v\xc3\xa4rava Venemaa vastu. Kaheksandikfinaalis l\xc3\xb5i ta kaks v\xc3\xa4ravat Portugali vastu, tuues Uruguayle 2:1 v\xc3\xb5idu._NEWLINE_Cavani on l\xc3\xb6\xc3\xb6nud MM-valikm\xc3\xa4ngu v\xc3\xa4rava iga CONMEBOLi koondise vastu._NEWLINE_1. juuli 2018 seisuga on ta Uruguay koondises m\xc3\xa4nginud 114 m\xc3\xa4ngu ja l\xc3\xb6\xc3\xb6nud 48 v\xc3\xa4ravat, mis teeb temast Uruguay k\xc3\xb5igi aegade teise parima v\xc3\xa4ravak\xc3\xbcti Luis Su\xc3\xa1reze j\xc3\xa4rel.\n_START_SECTION_\nIsiklikku\n_START_PARAGRAPH_\nCavani vanavanemad on p\xc3\xa4rit Maranellost Itaaliast."